Udtalelse om Kommissionens forslag til Europa-Parlamentets og Rådets beslutning om oprettelse af et program til støtte for bøger og læsning - ARIANE () (96/C 100/09)

Rådet for Den Europæiske Union besluttede den 28. november 1994 under henvisning til EF-traktatens artikel 128 at anmode om Regionsudvalgets udtalelse om det ovennævnte emne.

Den 5. december 1994 besluttede Regionsudvalget under henvisning til EF-traktatens artikel 198 C at udarbejde en udtalelse om dette forslag.

Det forberedende arbejde henvistes til Regionsudvalgets Underudvalg 7 »Borgernes Europa, Forskning, Kultur, Ungdom og Forbrugerspørgsmål«, som udpegede Claude du Granrut til ordfører.

Regionsudvalget vedtog på sin 7. plenarforsamling af 20.-21. april 1995 (mødet den 21. april 1995) følgende udtalelse.

1. Indledning

1.1. »Bidrag til kvalitetsuddannelser og udfoldelsesmuligheder for medlemsstaternes kulturer« er i henhold til EF-traktatens artikel 3, litra p), et af målene for Fællesskabets virke.

1.2. Ifølge artikel 92, stk. 3, litra d), er »støtte til fremme af kulturen og bevarelse af kulturarven, når den ikke ændrer samhandels- og konkurrencevilkårene i Fællesskabet i et omfang, der strider mod de fælles interesser«, forenelig med fællesmarkedet.

1.3. Afsnit IX, artikel 128, giver et specifikt grundlag for gennemførelsen af tilskyndelsesforanstaltninger, der bidrager til, at medlemsstaternes kulturer kan udfolde sig, samtidig med at den nationale og regionale mangfoldighed respekteres, og den fælles kulturarv fremhæves.

1.4. Blandt målsætningerne i denne artikel fremhæves kunstneriske og litterære frembringelser, herunder i den audiovisuelle sektor.

1.5. Til virkeliggørelse af disse målsætninger vedtager Rådet efter proceduren i EF-traktatens artikel 189 B og efter høring af Regionsudvalget med enstemmighed tilskyndelsesforanstaltninger - uden at der er tale om nogen form for harmonisering af medlemsstaternes love og administrative bestemmelser - samt henstillinger.

1.6. I henhold til Kommissionens meddelelse af 27. juli 1994 om »Det Europæiske Fællesskabs indsats til fordel for kulturen« er bøger og læsning en af de prioriterede foranstaltninger, der skal iværksættes på grundlag af artikel 128.

1.7. Kommissionens forslag til beslutning indebærer, at der for en 5-årig periode med virkning fra 1996 indføres et aktionsprogram (ARIANE), der skal øge kendskabet til og udbredelsen af litterære europæiske værker blandt andet via oversættelse.

2. Generelle bemærkninger

2.1. Regionsudvalget bifalder Kommissionens forslag om at give »Det Europæiske Fællesskabs indsats til fordel for kulturen« konkret udtryk.

Regionsudvalget minder om, at regionerne er kulturens grobund og drivkraft, og at Den Europæiske Unions indsats ikke bør hæmme den kulturelle originalitet og den kulturelle identitet, men snarere fremme den kulturelle udveksling og minoritetssprogenes udfoldelsesmuligheder. Minoritetssprogene i Unionen bør derfor tilgodeses under iværksættelsen af ARIANE-programmet.

Regionsudvalget er ikke blind for kulturens økonomiske konsekvenser, idet den på grund af sin mangfoldighed og udstrækning kan bidrage til at udvikle de særdeles store jobskabelsesmuligheder i denne sektor.

2.2. Regionsudvalget noterer sig, at der er fastlagt tre hovedtemaer for Fællesskabets indsats, nemlig kulturarven, bøger og læsning samt kunstnerisk virksomhed, samt fem former for foranstaltninger til gennemførelse heraf, nemlig højnelse og udbredelse, netværk og partnerskaber, adgang til kulturtilbud, forskning og uddannelse samt kulturelt samarbejde med tredjelande og internationale organisationer. Det foreslår, at man i kategorien af værker også medtager historiske værker.

2.3. På grund af de lokale og regionale elementers betydning for kulturen i Fællesskabet udtrykker Regionsudvalget tilfredshed med, at det har mulighed for at fremkomme med bemærkninger til dette nye, vigtige kompetenceområde og til forslagene om vedtagelse af et aktionsprogram for Fællesskabet på det kulturelle område.

Regionsudvalget udtrykker ligeledes tilfredshed med, at Den Europæiske Unions indsats på kulturområdet baserer sig på komplementaritets- og subsidiaritetsprincippet, hvilket vil sige, at de tilskyndelsesforanstaltninger, der vedtages af EU, »skal ledsage og støtte den indsats, der gøres på regionalt og nationalt plan i medlemsstaterne« under overholdelse af subsidiaritetsprincippet.

2.4. Regionsudvalget mener, at ARIANE-programmet, som skal øge kendskabet til og udbredelsen af litterære og dramatiske værker i Europa, er et væsentligt element i udfoldelsen og højnelsen af kulturen i Den Europæiske Union og den litterære, kunstneriske og audiovisuelle kreativitet. Det vil ligeledes bidrage til at udbrede folkenes kulturelle rigdom og mangfoldighed som et grundlæggende element i deres europæiske identitet og tilhørsforhold til Unionen.

2.5. Regionsudvalget udtrykker tilfredshed med, at Kommissionens forslag på kulturområdet forelægges Europa-Parlamentet og Rådet i henhold til artikel 128, stk. 5, hvilket indebærer, at de skal vedtages efter proceduren for fælles beslutningstagning, og at høring af den nye instans, som Regionsudvalget er, er obligatorisk.

2.6. Regionsudvalget konstaterer med tilfredshed, at ARIANE-programmet repræsenterer et reelt fremskridt på kulturområdet i forhold til det eksisterende projekt, og at subsidiaritetsprincippet overholdes i forbindelse med udbredelsen af kendskabet til værkerne. Det, at man går fra et pilotprojekt til et flerårigt program, gør det derfor nødvendigt, at der fastlægges klare og præcise bestemmelser, at Den Europæiske Unions indsats på det kulturelle område begrænses til det, der er nyttigt, og at man især hjælper projektiværksætterne uden at træde i deres sted.

2.7. Regionsudvalget minder om, at de kulturaftaler, der allerede er blevet indgået med landene i Central- og Østeuropa, åbner mulighed for, at disse lande kan inddrages i ARIANE-programmet.

2.8. Regionsudvalget mener, at et program som ARIANE bør underkastes en konstant evaluering for at skabe klarhed over, hvor effektiv Den Europæiske Unions indsats er på dette område og for at måle omfanget af den kunstneriske og litterære skaben Europa.

2.9. Da det er obligatorisk at høre Regionsudvalget om kulturelle spørgsmål, ønsker det at få tilsendt den rapport, Kommissionen inden for et år udarbejder og fremsender til Parlamentet og Rådet om den kulturelle dimension i de mest berørte fællesskabspolitikker, samt den nødvendige information, som Kommissionen formidler bl.a. gennem sit arbejdsprogram og sin årsberetning.

3. Særlige bemærkninger

3.1. Målsætningerne: Regionsudvalget godkender målsætningerne i artikel 2 i Kommissionens forslag til Europa-Parlamentets og Rådets beslutning. Det konstaterer med tilfredshed, at de regionale myndigheder nævnes blandt de ansvarlige for den kulturelle indsats.

3.2. Gennemførelsesbestemmelserne: Regionsudvalget konstaterer med tilfredshed, at man ønsker at udbygge den indsats, der gøres af de forskellige kompetente organer. I denne forbindelse foreslår Regionsudvalget, at regionale repræsentanter med ansvar for kulturspørgsmål også får sæde i det udvalg, der omtales i artikel 4 i programmet KALEIDOSKOP 2000.

3.3. Evalueringen af resultaterne: Regionsudvalget ønsker at få tilsendt den evalueringsrapport om de opnåede resultater og eventuelle passende forslag, som Kommissionen forelægger for Europa-Parlamentet og Rådet, samt rapporten om programmets gennemførelse og resultater efter dets afslutning.

3.4. De enkelte foranstaltninger

3.4.1. Højnelse og udbredelse

3.4.1.1. Støtte til oversættelse af moderne litterære værker

Regionsudvalget gentager sit forslag under de generelle bemærkninger om, at man i denne kategori ligeledes medtager værker af historisk interesse.

Ved at fjerne de sproglige hindringer løser ARIANE-programmet dog ikke på det tekniske plan samtlige problemer i forbindelse med udbredelsen af et værk, herunder bl.a. udgifterne i forbindelse med udgivelsen af og reklamen for det oversatte værk. Endvidere gives der i forslaget ikke en klar definition af de omfattede opslagsværker. De nærmere regler, der gælder for oversættere, som f.eks. kvalifikationer og rettigheder, præciseres ikke.

3.4.1.2. Symbolske foranstaltninger

Aristeion-prisen. Denne pris, hvis målsætning er at øge kendskabet til og udbredelsen af litterær skaben, bør være inddelt i flere kategorier afhængig af arten af de oversatte værker: litterære værker, dramaer, historiske værker, opslagsværker eller værker, der er skrevet på mindre udbredte sprog.

3.4.2. Ledsageforanstaltninger

3.4.2.1. Fremme af synergieffekten på europæisk plan gennem netværk og udvikling af partnerskaber

Regionsudvalget konstaterer med tilfredshed, at biblioteksnetværkene skal nyde fremme og ser gerne, at disse biblioteker omdannes til ægte kundskabs- og kulturcentre. Man må dog ikke glemme at overholde bestemmelserne i direktivet om afgifter på udlån af biblioteksbøger.

I forbindelse med boghandlernetværkene, som Regionsudvalget i princippet godkender, skal det nævnes, at værkernes korte levetid rejser et alvorligt problem for disse, hvilket bevirker, at visse kvalitetsbøger udelukkes, og at der opstår likviditetsmæssige problemer.

3.4.2.2. Ledsageforanstaltninger, der skal lette borgernes og især de unges adgang til litteraturen

Regionsudvalget ser positivt på, at man vil bevidstgøre de unge og tilskynde dem til at læse mere. Udgivelsen af specialværker, bl.a. bøger af historisk interesse og tosprogede bøger, bør ifølge Regionsudvalget være måden, hvorpå man skal bevidstgøre dette publikum.

Børnelitteratur skal anerkendes som en særlig facet af kulturen med sine egne krav og sine egne kunstneriske udtryksformer.

Endvidere er det vigtigt, at litteraturen gøres tilgængelig for personer, som på grund af f.eks. et fysisk handicap ikke kan gøre brug af de tekster, der offentliggøres på traditionel vis. I denne forbindelse bør man støtte alternative måder, hvorpå man kan publicere, formidle og distribuere litteratur til fysisk og psykisk handicappede.

Der burde i øvrigt afholdes europæiske bogmesser, og det kunne være interessant at opfordre regionerne til at melde sig som kandidater.

3.4.2.3. Efteruddannelse og forskning

Regionsudvalget påpeger, at efteruddannelsen af oversættere af skønlitteratur, som oftest sker i form af pædagogiske projekter, kan henlægges under regionale institutioners kompetence.

I forbindelse med de supplerende efteruddannelsesforanstaltninger i medfør af artikel 128, stk. 4, ifølge hvilken Fællesskabet skal tage hensyn til de kulturelle aspekter i sin indsats i henhold til andre bestemmelser i unionstraktaten, ønsker Regionsudvalget, at man i forbindelse med udbredelsen af litterære værker ser på informationsmotorvejenes anvendelsesmuligheder.

Afsnittet »Undersøgelser og forskning« kunne danne rammen om undersøgelsen af disse muligheder og kombineres med INTERREG-programmerne.

3.4.3. Samarbejde med tredjelande

Regionsudvalget godkender forslaget om at give såvel de central- og østeuropæiske lande, som bør støttes over Fællesskabets budget, som de andre lande, der nævnes i programmet, adgang til at deltage i ARIANE-programmet. Det foreslår, at man også tilføjer Middelhavslandene.

Med hensyn til finansieringsoversigten forekommer det, at en positiv gennemførelse af programmet og en vurdering af dets omkostningseffektivitet er afhængig af, hvordan de oversatte værker formidles. Det foreslår, at oversatte dramatiske værker opføres offentligt, og at der afsættes et særligt budget hertil.

4. Konklusioner

Regionsudvalget bekræfter sin generelle støtte til ARIANE-programmet.

Det ønsker, at listen over værker suppleres med bøger af historisk interesse.

Det minder om, at man med fjernelsen af de sproglige hindringer for kendskabet til litterære og dramatiske værker, som er en forudsætning for udbredelsen af værkerne, ikke må glemme produktions- og formidlingsbetingelserne: forlag, boghandlere, tilgængelighed på biblioteker og offentlig opførelse af dramatiske værker, balletter og operaer. Fjernelsen af den sproglige hindring bør lette udbredelsen af litterære værker, hvad enten midlet er symbolske foranstaltninger som Aristeion-prisen (omfattende flere kategorier) eller søgen efter nye formidlingskanaler under anvendelse af informatik og telematik.

I erkendelse af at de nye teknologier vil få den allerstørste betydning for de professionelle inden for denne sektor, opfordrer Regionsudvalget endvidere til, at de uddannelsesbehov, som ARIANE-programmet afføder, gøres støtteberettigede under Socialfondens programmer for menneskelige ressourcer.

Ikke kun med henblik på det unge publikum, men også andre kategorier af læsere foreslår det, at man fremmer tilegnelsen af sprog ved at producere tosprogede bøger.

Da den kulturelle indsats er af central betydning for den europæiske identitet og tilhørsforholdet til Unionen, er det nødvendigt at give alle de folk, der ønsker det, og især de central- og østeuropæiske lande adgang til ARIANE-programmet.

For at sikre at programmet bliver en succes, understreger Regionsudvalget betydningen af, at de regionale institutioner inddrages i såvel iværksættelsen som opfølgningen af programmet. Regionerne og de lokale myndigheder er centrale kulturformidlere, som ofte har kompetencen på nødvendige supplerende områder som f.eks. almen og faglig uddannelse.

Bruxelles, den 21. april 1995.

Jacques BLANC

Formand for Regionsudvalget

() EFT nr. C 324 af 22. 11. 1994, s. 11.